《炕寝三十韵》
宋代·朱弁

风土南北殊，习尚非一躅。出疆虽仗节，入国暂同俗。

淹留岁再残，朔雪满崖谷。禦冬貂裘弊，一炕且跧伏。

西山石为薪，黝色惊射目。方炽绝可迩，将尽还自续。

飞飞涌玄云，焰焰积红玉。稍疑雷出地，又似风薄木。

谁容鼠栖冰，信是龙衔烛。阳曦助喘息，未害摇空腹。

惠气生裤襦，仍工展拳足。岂惟脱肤鳞，兼复平体粟。

负暄那用诧，执热定思沃。收功在岁寒，较德比时燠。

虽馀炙手焰，宁有烂额酷。矧当凝泫辰，炎帝独回毂。

玄冥真退听，祝融端可录。嗟予亦何者，万里歌黄鹄。

偃仰对窗扉，妍煖谢衾褥。壮怀羞灶媚，晚悟笑突曲。

因思堕指人，暴露苦皲瘃。频年未解甲，蹈此锋刃毒。

遥知革辂中，旰食安豆粥。陪臣将命来，意恳诚亦笃。

有奇不能吐，何术止南牧。君心想更切，臣罪何由赎。

此身虽自温，此志转烦促。论武贵止戈，天必从人欲。

安得四海春，永作苍生福。聊拟少陵翁，秋风赋茅屋。

作者简介：朱弁（biàn）（1085～1144）南宋官员、文学家。字少章，号观如居士。婺源（今属江西）人，朱熹叔祖，太学生出身。建炎元年自荐为通问副使赴金，为金所拘，不肯屈服，拘留十六年始得放归。曾劝宋高宗恢复中原，得罪秦桧，官终奉议郎。他在留金期间写下了不少怀念故国的诗作，深切婉转，是南宋初期的重要诗人。有《曲洧旧闻》、《风月堂诗话》等传世。